CELEX: 32015D0158
Language: lv
Date: 2015-01-30 00:00:00
Title: Komisijas Īstenošanas lēmums (ES) 2915/158 ( 2015. gada 30. janvāris ) par divu Robert Bosch GmbH augstas efektivitātes maiņstrāvas ģeneratoru apstiprināšanu par inovatīvu tehnoloģiju CO 2 emisiju samazināšanai no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009  Dokuments attiecas uz EEZ

31.1.2015   
            
            
               LV
            
            
               Eiropas Savienības Oficiālais Vēstnesis
            
            
               L 26/31
            
         KOMISIJAS ĪSTENOŠANAS LĒMUMS (ES) 2915/158
   (2015. gada 30. janvāris)
   par divu Robert Bosch GmbH augstas efektivitātes maiņstrāvas ģeneratoru apstiprināšanu par inovatīvu tehnoloģiju CO2 emisiju samazināšanai no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 12. panta 4. punktu,
   tā kā:
   
               (1)
            
            
               Piegādātājs Robert Bosch GmbH (“pieteikuma iesniedzējs”) attiecīgi 2013. gada 2. decembrī un 2014. gada 6. maijā iesniedza divus pieteikumus, kur lūdza apstiprināt Robert Bosch GmbH augstas efektivitātes maiņstrāvas ģeneratorus par inovatīvām tehnoloģijām.
               
                           Nr.
                        
                        
                           Inovatīvā tehnoloģija
                        
                     
                           1
                        
                        
                           Augstas efektivitātes maiņstrāvas ģenerators ar augstefektīvām diodēm (AED)
                        
                     
                           2
                        
                        
                           Augstas efektivitātes maiņstrāvas ģenerators ar sinhrono aktīvo taisngriezi (SAT)
                        
                     
         
               (2)
            
            
               Abu pieteikumu pilnīgums tika vērtēts saskaņā ar Komisijas Īstenošanas regulas (ES) Nr. 725/2011 (2) 4. pantu. Komisija konstatēja, ka sākotnējā pieteikumā par inovatīvo tehnoloģiju Nr. 1 trūkst noteiktas būtiskas informācijas, un lūdza pieteikuma iesniedzēju sniegt trūkstošo informāciju. Pieteikuma iesniedzējs informāciju iesniedza 2014. gada 6. maijā. Tika konstatēts, ka abi pieteikumi ir pilnīgi, un termiņš, kurā Komisijai jānovērtē abi pieteikumi, sākās nākamajā dienā pēc oficiālas saņemšanas, t. i., 2014. gada 7. maijā.
            
         
               (3)
            
            
               Abi pieteikumi ir novērtēti saskaņā ar Regulas (EK) Nr. 443/2009 12. pantu, Īstenošanas regulu (ES) Nr. 725/2011 un Tehniskajām norādēm par pieteikumu sagatavošanu inovatīvu tehnoloģiju apstiprināšanai atbilstoši Regulai (EK) Nr. 443/2009 (“tehniskās norādes”) (3).
            
         
               (4)
            
            
               Pieteikums Nr. 1 ir par Robert Bosch GmbH augstas efektivitātes maiņstrāvas ģeneratoru ar AED. Augstas efektivitātes maiņstrāvas ģeneratorā ar AED izmantoti optimizētas konstrukcijas komponenti un augstefektīvas diodes. Pieteikuma iesniedzēja maiņstrāvas ģeneratorā ne tikai izmantota jaunā diožu tehnoloģija (AED); tam ir arī augstāks lietderības koeficients salīdzinājumā ar atsauces ģeneratoru, jo ir samazināti dzelzs zudumi, pateicoties tērauda sakausēšanas un slāņu optimizēšanai; ir optimizēts mašīnas garums un zobu šķērsgriezums; ir optimizēta gaisa sprauga starp rotoru un statoru, optimizēta telpa starp rotora ķetnveida poliem un optimizēta fāzes pretestība. Tādējādi šī tehnoloģija atšķiras no citiem augstas efektivitātes maiņstrāvas ģeneratoriem, kas apstiprināti par ekoinovāciju ar Komisijas Īstenošanas lēmumu 2013/341/ES (4) un Komisijas Īstenošanas lēmumu 2014/465/ES (5).
            
         
               (5)
            
            
               Pieteikums Nr. 2 attiecas uz Robert Bosch GmbH augstas efektivitātes maiņstrāvas ģeneratoru ar SAT. Augstas efektivitātes maiņstrāvas ģeneratora ar SAT lietderības koeficients ir vismaz 78 %. Lietderības paaugstināšana galvenokārt ir panākta ar aktīvo taisngriezi, izmantojot MOSFET, t. i., metāla-oksīda-pusvadītāja lauktranzistora tehnoloģiju. Bez tam pieteikuma iesniedzēja maiņstrāvas ģeneratoram ir augstāks lietderības koeficients salīdzinājumā ar atsauces ģeneratoru, jo ir samazināti dzelzs zudumi, pateicoties tērauda sakausēšanas un slāņu optimizēšanai; ir optimizēts mašīnas garums un zobu šķērsgriezums; ir optimizēta gaisa sprauga starp rotoru un statoru, optimizēta telpa starp rotora ķetnveida poliem un optimizēta fāzes pretestība. Tādējādi šī tehnoloģija atšķiras no citiem augstas efektivitātes maiņstrāvas ģeneratoriem, kas apstiprināti par ekoinovāciju ar Īstenošanas lēmumu 2013/341/ES un Īstenošanas lēmumu 2014/465/ES, un no augstas efektivitātes ģeneratora ar AED, par ko iesniegts pieteikums Nr. 1.
            
         
               (6)
            
            
               Komisija uzskata, ka abos pieteikumos sniegtā informācija apstiprina, ka ir izpildīti nosacījumi un kritēriji, kas minēti Regulas (EK) Nr. 443/2009 12. pantā un Īstenošanas regulas (ES) Nr. 725/2011 2. un 4. pantā.
            
         
               (7)
            
            
               Pieteikuma iesniedzējs ir pierādījis, ka abi pieteikumā aprakstītie augstas efektivitātes maiņstrāvas ģeneratori izmantoti ne vairāk 3 % no atsauces gadā (2009. gadā) reģistrētajiem jaunajiem vieglajiem automobiļiem.
            
         
               (8)
            
            
               Lai noteiktu CO2 emisiju ietaupījumus, kurus radīs inovatīvā tehnoloģija, kad tā tiks uzstādīta transportlīdzeklī, ir jānosaka atsauces transportlīdzeklis, ar kuru būtu jāsalīdzina tāda transportlīdzekļa efektivitāte, kurš aprīkots ar inovatīvo tehnoloģiju, kā paredzēts Īstenošanas regulas (ES) Nr. 725/2011 5. un 8. pantā. Komisija uzskata, ka ir lietderīgi par piemērotu atsauces tehnoloģiju uzskatīt maiņstrāvas ģeneratoru, kura lietderības koeficients ir 67 %, ja inovatīvā tehnoloģija tiek uzstādīta jaunā transportlīdzekļa tipā. Ja Robert Bosch GmbH augstas efektivitātes maiņstrāvas ģenerators tiek uzstādīts jau pastāvošā transportlīdzekļa tipā, atsauces tehnoloģijai būtu jābūt attiecīgā tipa jaunākās versijas maiņstrāvas ģeneratoram, kas laists tirgū.
            
         
               (9)
            
            
               Pieteikuma iesniedzējs abos pieteikumos ir izklāstījis CO2 samazinājumu testēšanas metodiku, kurā iekļautās formulas atbilst formulām, kas aprakstītas tehniskajās norādēs par vienkāršotu pieeju augstas efektivitātes maiņstrāvas ģeneratoriem. Komisija uzskata, ka testēšanas metodika nodrošinās testēšanas rezultātus, kas ir verificējami, atkārtojami un salīdzināmi, un ka tā spēj reālistiskā veidā ar pārliecinošu statistisko nozīmīgumu pierādīt inovatīvās tehnoloģijas priekšrocības CO2 emisiju ziņā saskaņā ar Īstenošanas regulas (ES) Nr. 725/2011 6. pantu.
            
         
               (10)
            
            
               Komisija atzīmē, ka abos gadījumos pieteikuma iesniedzēja testēšanas metodika un CO2 emisiju ietaupījumu aprēķināšanas formulas visos aspektos ir identiskas ar Īstenošanas lēmuma 2013/341/ES pielikumā norādīto metodiku. Tādējādi Komisija uzskata, ka metodika, kas noteikta Īstenošanas lēmumā 2013/341/ES, būtu jāizmanto, lai noteiktu CO2 emisiju samazinājumu, ko panāk ar Robert Bosch GmbH augstas efektivitātes maiņstrāvas ģeneratoru ar AED un Robert Bosch GmbH augstas efektivitātes maiņstrāvas ģeneratoru ar SAT.
            
         
               (11)
            
            
               Ņemot vērā iepriekš minēto, Komisija uzskata, ka pieteikuma iesniedzējs ir pietiekami pārliecinoši pierādījis, ka inovatīvā tehnoloģija ļauj samazināt emisijas vismaz par 1 g CO2/km.
            
         
               (12)
            
            
               Komisija atzīmē, ka abu inovatīvo tehnoloģiju dotos ietaupījumus var daļēji pierādīt ar standarta testa ciklu, un tāpēc sertificējamie galīgie kopējie ietaupījumi būtu jānosaka saskaņā ar Īstenošanas regulas (ES) Nr. 725/2011 8. panta 2. punkta otro daļu.
            
         
               (13)
            
            
               Komisija konstatē, ka verifikācijas ziņojumu sagatavoja TÜV SÜD Industrie Service GmbH, kas ir neatkarīga un sertificēta struktūra, un ka ziņojumā ir apstiprināti pieteikumā izklāstītie konstatējumi.
            
         
               (14)
            
            
               Ņemot vērā iepriekš izklāstīto, Komisija uzskata, ka pret abu konkrēto inovatīvo tehnoloģiju apstiprināšanu iebildumi nebūtu jāceļ.
            
         
               (15)
            
            
               Lai noteiktu ekoinovācijas vispārējo kodu, kurš saskaņā ar Eiropas Parlamenta un Padomes Direktīvas 2007/46/EK (6) I, VIII un IX pielikumu jālieto attiecīgajos tipa apstiprinājuma dokumentos, būtu jānorāda atsevišķais kods, kas izmantojams ar šo lēmumu apstiprinātajai inovatīvajai tehnoloģijai.
            
         
               (16)
            
            
               Visiem ražotājiem, kas vēlas samazināt vidējās īpatnējās CO2 emisijas, izmantojot CO2 emisiju ietaupījumu, kuru dod ar šo īstenošanas lēmumu apstiprinātā inovatīvā tehnoloģija, un tādējādi sasniegt savu īpatnējo emisiju mērķi, saskaņā ar Īstenošanas regulas (ES) Nr. 725/2011 11. panta 1. punktu būtu jāatsaucas uz šo lēmumu savā pieteikumā par EK tipa apstiprinājuma sertifikāta saņemšanu attiecīgajiem transportlīdzekļiem,
            
         IR PIEŅĒMUSI ŠO LĒMUMU.
   1. pants
   1.   Robert Bosch GmbH augstas efektivitātes maiņstrāvas ģenerators ar augstefektīvām diodēm (AED), kuru paredzēts izmantot M1 kategorijas transportlīdzekļos, tiek apstiprināts par inovatīvu tehnoloģiju Regulas (EK) Nr. 443/2009 12. panta nozīmē.
   2.   Robert Bosch GmbH augstas efektivitātes maiņstrāvas ģenerators ar sinhrono aktīvo taisngriezi (SAT) un lietderības koeficientu vismaz 78 %, kuru paredzēts izmantot M1 kategorijas transportlīdzekļos, tiek apstiprināts par inovatīvu tehnoloģiju Regulas (EK) Nr. 443/2009 12. panta nozīmē.
   3.   CO2 emisiju samazinājumu, ko nodrošina 1. un 2. punktā minēto maiņstrāvas ģeneratoru izmantošana, nosaka, izmantojot Īstenošanas lēmuma 2013/341/ES pielikumā noteikto metodiku.
   4.   Saskaņā ar Īstenošanas regulas (ES) Nr. 725/2011 11. panta 2. punkta otro daļu CO2 emisiju samazinājumu, kas noteikts saskaņā ar šā panta 3. punktu, var sertificēt un iekļaut atbilstības sertifikātā un attiecīgā tipa apstiprinājuma dokumentācijā, kas minēta Direktīvas 2007/46/EK I, VIII un IX pielikumā, tikai tad, ja samazinājums ir vienāds ar vai lielāks par Īstenošanas regulas (ES) Nr. 725/2011 9. panta 1. punktā noteikto robežvērtību.
   5.   Atsevišķais ekoinovācijas kods, kas jānorāda tipa apstiprinājuma dokumentācijā, ko izmanto attiecībā uz inovatīvo tehnoloģiju, kas apstiprināta ar šo lēmumu, ir:
   
               1)
            
            
               “8” augstas efektivitātes maiņstrāvas ģeneratoram ar augstefektīvām diodēm;
            
         
               2)
            
            
               “9” augstas efektivitātes maiņstrāvas ģeneratoram ar sinhrono aktīvo taisngriezi.
            
         2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
   
      Briselē, 2015. gada 30. janvārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 140, 5.6.2009., 1. lpp.
   
   
      (2)  Komisijas 2011. gada 25. jūlija Īstenošanas regula (ES) Nr. 725/2011, ar ko izveido procedūru inovatīvu tehnoloģiju apstiprināšanai un sertificēšanai, lai samazinātu CO2 emisijas no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009 (OV L 194, 26.7.2011., 19. lpp.).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf.
   
      (4)  Komisijas 2013. gada 27. jūnija Īstenošanas lēmums 2013/341/ES par Valeo Efficient Generation Alternator apstiprināšanu par inovatīvu tehnoloģiju CO2 emisiju samazināšanai no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009 (OV L 179, 29.6.2013., 98. lpp.).
   
      (5)  Komisijas 2014. gada 16. jūlija Īstenošanas lēmums 2014/465/ES par DENSO efficient alternator apstiprināšanu par inovatīvu tehnoloģiju CO2 emisiju samazināšanai no vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009 un ar ko groza Komisijas Īstenošanas lēmumu 2013/341/ES (OV L 210, 17.7.2014., 17. lpp.).
   
      (6)  Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva) (OV L 263, 9.10.2007., 1. lpp.).